NARIADENIE KOMISIE (ES) č. 1549/2006
z 17 októbra 2006,
ktorým sa mení a dopĺňa príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho články 9 a 12,
keďže:
(1)
Nariadením (EHS) č. 2658/87 sa zaviedla tovarová nomenklatúra, ďalej len „kombinovaná nomenklatúra“, tak, aby spĺňala zároveň požiadavky Spoločného colného sadzobníka, ako aj štatistiky o zahraničnom obchode Spoločenstva a ostatných politík Spoločenstva týkajúcich sa dovozu alebo vývozu tovaru.
(2)
V záujme zjednodušenia právnych predpisov je vhodné kombinovanú nomenklatúru aktualizovať a prispôsobiť jej štruktúru.
(3)
Je potrebné zmeniť a doplniť kombinovanú nomenklatúru tak, aby sa v nej zohľadnili: zmeny v požiadavkách týkajúcich sa štatistík a obchodnej politiky, zmeny vykonané s cieľom splniť medzinárodné záväzky, technologický a obchodný vývoj, potreba usporiadať alebo objasniť texty a zmeny v harmonizovanom systéme nomenklatúry podľa odporúčania Rady pre colnú spoluprácu z 26. júna 2004 a z neho vyplývajúcich dôsledkov.
(4)
V súlade s článkom 12 nariadenia (EHS) č. 2658/87 by sa príloha I k uvedenému nariadeniu mala s účinnosťou od 1. januára 2007 nahradiť úplnou verziou kombinovanej nomenklatúry spolu so všeobecnými a zmluvnými colnými sadzbami vyplývajúcimi z opatrení prijatých Radou alebo Komisiou.
(5)
Opatrenia stanovené v tomto nariadení sú v súlade so stanoviskom Výboru pre colný kódex,
PRIJALA TOTO NARIADENIE:
Článok 1
Príloha I k nariadeniu (EHS) č. 2658/87 sa nahrádza znením prílohy k tomuto nariadeniu.
Článok 2
Toto nariadenie nadobúda účinnosť 1. januára 2007.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17 októbra 2006